Cūkdelfīnu dzimta

Cūkdelfīnu jeb jūras cūku dzimtaLatvijas Daba: Cūkdelfīnu, jūras cūku dzimta (Phocoenidae) ir vaļveidīgo kārtas (Cetacea) jūrā dzīvojošu zīdītāju dzimta, kas pieder pie zobvaļu apakškārtas (Odontoceti). Šajā dzimtā ir 6 mūsdienās dzīvojošas sugas, kas tiek iedalītas 3 ģintīs, kā arī šajā dzimtā ir vairākas izmirušas ģintis. Cūkdelfīnu dzimtas sugas sastopamas krasta tuvumā, salīdzinoši šaurā joslā, Atlantijas, Indijas, Klusajā un Dienvidu okeānā.ADW: Phocoenidae Baltijas jūrā, retos gadījumos arī pie Latvijas krastiem, var novērot vienu šīs dzimtas sugu – cūkdelfīnu (Phocoena phocoena).

 Izskats un īpašības 
Cūkdelfīni ir vidēji lieli vai nelieli delfīni. Mazākais dzimtā ir Kalifornijas cūkdelfīns (Phocoena sinus), kura ķermeņa garums ir 1,4 m, bet svars 54 kg.About: Toothed whale Lielākais ir baltsānu cūkdelfīns (Phocoenoides dalli), kura ķermeņa garums var sasniegt 2,4 m, svars 220 kg.ADW: Phocoenoides dalli Gandrīz visām sugām raksturīgs dzimumu dimorfisms – mātītes ir nedaudz lielākas nekā tēviņi.Anatomical adaptations of aquatic mammals Izņēmums ir baltsānu cūkdelfīns un briļļainais cūkdelfīns, kuriem tēviņi ir lielāki nekā mātītes.ADW: Phocoena dioptrica Kopumā vērtējot cūkdelfīnus un citus vaļveidīgos, šīs dzimtas sugas ir neliela auguma.

Cūkdelfīniem galva ir apaļa, acis – mazas un novietotas galvas sānos, bet purns – īss, noapaļots. Lielākajai daļai sugu uz muguras ir trīsstūrveida spura, bet bezspuru cūkdelfīnam (Neophocaena phocaenoides) muguras spura ir izzudusi un samazinājusies līdz nelielam izcēlumam jeb kantītei. Šīs dzimtas delfīniem raksturīgas baltas, pelēkas vai melnas pazīmes, bet dažas sugas ir vienkrāsainas. Visām sugām ir biezs zemādas tauku slānis. Mazuļi piedzimst ar plānu tauku slānīti, tādēļ vairošanās notiek siltos ūdeņos. Dažu sugu mazuļi piedzimst ar smalku apmatojumu.Dolphins, Porpoises, and Whales of the World: the IUCN Red Data Book

 Peldētprasme 
Cūkdelfīniem ir torpēdveida ķermenis, piemērots ātrai peldēšanai. Piemēram, viens no ātrākajiem vaļveidīgajiem pasaulē ir baltsānu cūkdelfīns, kurš spēj sasniegt ātrumu 55–74 km/h.Jefferson, Thomas (2008). "Dall's porpoise Phocoenoides dalli". In William F. Perrin; Bernd Wursig; J. G.M. Thewissen. Encyclopedia of Marine Mammals. pp. 296–298. . Kopumā šīs dzimtas sugas peld ar ātrumu 9–28 km/h. Peldējumam stabilitāti un ātrumu nodrošina kopā saaugušie, nekustīgie kakla skriemeļi. Toties tādēļ ir zudusi spēja pagriezt, pakustināt galvu.Tinker, Spencer. "The Vertebrae of the Cervical Region", Whales of the World p. 37. .

Kad cūkdelfīni peld, tie šūpina ķermeņa aizmugurējo daļu un astes spuru uz augšu un uz leju, tādējādi sevi stumjot uz priekšu, krūšu spuras tiek izmantotas tikai stūrēšanai. Toties muguras trīsstūrainā spura palīdz šķelt ūdeni. Dažas sugas, lai varētu ātrāk peldēt, peld ūdens virsmas līmenī, atrodoties ar ķermeni daļēji ārā no ūdens.

 Maņu orgāni 
Cūkdelfīna ausis piemērotas dzīvei zem ūdens. Skaņa tiek uztverta ar apakžokli un rīkli, pēc tam skaņas vilnis iziet cauri dobumam, kas piepildīts ar zemas pretestības taukiem, un sasniedz iekšējo ausi. Cūkdelfīna auss no galvaskausa ir akustiski izolēta ar gaisa kabatu palīdzību, kas nodrošina augstāku skaņas virziena izšķirtspēju zem ūdens.Nummela, Sirpa; Thewissen, J.G.M; Bajpai, Sunil; Hussain, Taseer; Kumar, Kishor (2007). "Sound transmission in archaic and modern whales: Anatomical adaptations for underwater hearing". The Anatomical Record. 290 (6): 716–733. doi:10.1002/ar.20528.  Kā visiem vaļveidīgajiem, arī cūkdelfīniem galvaskausa pieres daļā ir iedobe, kurā atrodas eholokācijas orgāns – melone, kas sastāv no taukiem. Dzīvnieks caur meloni izdod augstas frekvences klikšķošas skaņas, kas atstarojas pret dažādiem objektiem un šķēršļiem un atgriežas atpakaļ pie delfīna. Atstaroto skaņu delfīns uztver ar žokli un iegūst pilnīgu informāciju par priekšā esošo objektu, tā izmēru un formu, attālumu no delfīna, informāciju par to, vai objekts ir kustīgs vai nekustīgs, u.c.Thomas, Jeanette A.; Kastelein, Ronald A., eds. (2002).  Sensory Abilities of Cetaceans: Laboratory and Field Evidence 196. doi:10.1007/978-4899-0858-2. .

Lai arī cūkdelfīna acis ir mazas, redze ir samērā laba. Acis atrodas galvas sānos, tādēļ redze dod informāciju par diviem atšķirīgiem laukiem (atšķirībā no cilvēka binokulārās redzes). Cūkdelfīna redze piemērota gan krēslai, gan spožai gaismai, bet krāsu redze ir ierobežota.Adaptive features of aquatic mammals' eye Valda uzskats, ka cūkdelfīniem nav ožas, kā arī to garšas sajūta ir vāji attīstīta.

 Uzvedība un barība 
Cūkdelfīni veido nelielus barus, kuros ir līdz 5–10 īpatņiem. Tie ir uzmanīgi un kautrīgi delfīni, tādēļ dabā grūti pamanāmi. Barojas galvenokārt ar dažādu sugu zivīm un kalmāriem, bet tie barojas arī ar vēžveidīgajiem (garnelēm un kriliem), retos gadījumos ar aļģēm, piemēram, jūras salātiem (Ulva lactuca). Atlantijas okeānā dzīvojošie cūkdelfīni seko, migrē līdzi nelielām, baros dzīvojošām zivīm, piemēram, siļķēm. Medītas tiek zivis, kas mājo gan ūdens augšējos slāņos, gan uz gultnes. Dažas cūkdelfīnu sugas spēj ienirt lielā dziļumā, un biezais tauku slānis uztur vienmērīgu ķermeņa temperatūru aukstā ūdenī.

Dzimumbriedumu cūkdelfīnu dzimtas sugas sasniedz 3–4 gadu vecumā.Randall R. Reeves; Brent S. Stewart; Phillip J. Clapham; James A. Powell (2002). National Audubon Society Guide to Marine Mammals of the World. Alfred A. Knopf, Inc. . Grūsnības periods ilgst apmēram gadu, piedzimst viens mazulis, par kuru rūpējas tikai mātīte. Cūkdelfīnu piens ir ļoti trekns un biezs, atgādinot zobu pastu. Tā kā mazulis zem ūdens nespēj saņemt mutē zīdekli, māte to baro, ar muskuļu palīdzību iešļācot pienu mazuļa mutē.E. J. Slijper (1966), "Functional morphology of the reproductive system in Cetecea", in Kenneth Stafford Norris, Whales, Dolphins, and Porpoises, University of California Press, p. 310,  Zīdīšanu māte pārtrauc, kad jaunais delfīns ir apmēram 11 mēnešus vecs, bet tas turpina sekot mātei līdz 1–2 gadu vecumam.

 Sistemātika 
Cūkdelfīnu dzimta (Phocoenidae)
Baltsānu cūkdelfīni (Phocoenoides)
Baltsānu cūkdelfīns (Phocoenoides dalli)
Bezspuru cūkdelfīni (Neophocaena)
Bezspuru cūkdelfīns (Neophocaena phocaenoides)
Cūkdelfīni (Phocoena)
Briļļainais cūkdelfīns (Phocoena dioptrica)
Cūkdelfīns (Phocoena phocoena)
Dienvidamerikas cūkdelfīns (Phocoena spinipinnis)
Kalifornijas cūkdelfīns (Phocoena sinus)
†ģints Haborophocoena
†ģints Numataphocoena
†ģints Piscolithax
†ģints Septemriocetus

 Atsauces 

 Ārējās saites 
Baltijas jūrā novērots balts cūkdelfīns
Rīgas jūras līcī noķerts cūkdelfīns
Cūkdelfīns (Phocoena phocoena)
Marine Mammals of the World: Porpoises (Family Phocoenidae)